የአድዋ ድል ኢትዮጵያውያን ፈተናዎችን በጋራ ትግል በማለፍ እዚህ ለመድረሳችን አንዱ ማሳያ ነው – ኢ/ር ታከለ ኡማ
ምክትል ከንቲባ ኢንጅነር ታከለ ኡማ የአድዋ ድል ኢትዮጵያውያን ፈተናዎችን በጋራ ትግል በማለፍ እዚህ ለመድረሳችን አንዱ ማሳያ መሆኑን ገለጹ፡፡ኢንጅነር ታከለ ኡማ 123ኛው አድዋ ድል አስመልክቶ በአዲስ አበባ በሚከናወነው ፌስቲቫል ዙሪያ ባስተላላፉት መልዕክት በዓሉ ኢትዮጵያውያን ፈተናዎችን በጋራ ትግል በማለፍ እዚህ ለመድረሳቸው አንዱ ማሳያ መሆኑን ተናግረዋል፡፡አባቶቻችን ከወራሪ ቅኝ ገዢዎች ጋር ተፋልመው ደምና አጥንት ገብረው በነፃነቷ የምትኮራ አገር ባለቤት አድርገውናል ብለዋል፡፡ኢትዮጵያ ይህን ድል የተቀዳጀቸው በመሳሪያ ብልጫ ሳይሆን÷ በሞራልና በሃሳብ ልዕልና በፍቅርና በህብረት መሆኑን አስገንዝበዋል።በዚህም የአድዋ ታሪክ የኢትዮጵያውያን ብቻ ሳይሆን÷ የመላው አፍሪካ ወንድሞቻችን ጭምር እንደሆነ ለዓለም መድረክ በተገኙ አጋጣሚዎች ሁሉ አዲስ አበባ የማስተዋወቅ ኃላፊነቷን እንደምትወጣም አረጋግጠዋል።የድል በዓሉን ወንድምና እህት ኢትዮጵያውያን በአዲስ አበባ በሚከናወነው ፌስቲቫል በጋራ ስናከብር የአባቶቻችን ክብር የሚገለጥበት፣ የአድዋን ቱሩፋቶች የምንቋድስበት፣ ተመራጭ ዓለማቀፋዊ መድረክ በመሆን በቀጣይነት በጋራ ለመስራት መደላድል ይፈጥራል ብለዋል።በአንድነትና በፍቅር አንድላይ ሆነን የምንዘምርበት፣ የምንጫወትበትና እየተዝናናን ሃሳብ የምንለዋዋጥበት ፌስቲቫል መሆኑንም ነው የተናገሩት።በሀሳብ የረቀቀ፣ በእውቀት የበሰለና በክውን ጥበባት ትውልድን ከትናንት ጋር በማነጋገር የማንነት ስብዕናውን እንዲፈትሽ፣ ለነገ የምትተርፍን ሃገር ለመስራት ከራስ ጋር ለመመካከር እድል የሚፈጥር ፕሮግራም መሆኑንም ገልጿል፡፡ ምንጭ ፡- የአዲስ አበባ ከተማ ከንቲባ ጽህፈት ቤት